दिल्ली में नाबालिग लड़की के हत्यारे की यही सोच; खूनी चाहत का समझिए साइंस
Delhi Sakshi Sahil Murder Case - What Are Stages Of Teenage Relationship? How Do Teen Boys Handle Breakups? नाबालिग लड़की हत्यारे साहिल के साथ रिलेशनशिप में थी। नाबालिग लड़की का अपने एक्स प्रवीण से फिर से दोस्ती करना साहिल को नागवार गुजरा और उसने बेहद क्रूर तरीके से सरे बाजार लड़की की हत्या कर दी।
29 मई को दिल्ली में रात को बीच सड़क पर सबके सामने 16 साल की लड़की की चाकू से गोदकर हत्या कर दी गई।
इस हत्या की वजह एक मैसेज को भी बताया गया। दरअसल, इस मामले में नाबालिग लड़की की दोस्त नीतू, हत्यारे साहिल और एक्स बॉयफ्रेंड प्रवीण के इर्द-गिर्द पुलिस जांच चल रही है।
पुलिस ने बताया कि नाबालिग लड़की हत्यारे साहिल के साथ रिलेशनशिप में थी। नाबालिग लड़की का अपने एक्स प्रवीण से फिर से दोस्ती करना साहिल को नागवार गुजरा और उसने बेहद क्रूर तरीके से सरे बाजार लड़की की हत्या कर दी।
यूपी में बाल कल्याण समिति की पूर्व अध्यक्ष बीना शर्मा कहती हैं कि कम उम्र के कुछ बच्चों में ऐसे रिश्ते पनपना स्वाभाविक है।
असल समस्या यह है कि माता-पिता अपने बच्चों के साथ ज्यादा समय नहीं बिताते और बच्चे पर पहले के मुकाबले कम ध्यान देते हैं। बच्चे को टीनएज में पहुंचने पर उसे डांटा ज्यादा जाता है और समझाया नहीं जाता।
यह वह समय होता है, जब लड़की या लड़के के शरीर में कई तरह के हार्मोनल बदलाव होते रहते हैं। इसकी वजह से उनके रहन-सहन और सोच में बदलाव आता है।
कई बार ऐसी परिस्थितियां बन जाती हैं, जो लड़की या लड़के को घातक अंजाम की ओर ले जाती हैं।
किशोरावस्था से पहले ही बच्चे के दोस्त बनें माता-पिता
बीना शर्मा कहती हैं कि आज जिस तरह का समाज बन रहा है, उसमें सोशल मीडिया और इंटरनेट पर कोई लगाम नहीं है। टीनएजर्स में गर्लफ्रेंड या बॉयफ्रेंड होने की बात गरूर से बताई जाती है।
किसके कितने बॉयफ्रेंड या गर्लफ्रेंड रहे हैं, किसका ब्रेकअप, किसका पैच-अप और कहां नए किस्से की शुरुआत हुई है, यह टीनएजर्स और युवाओं के बीच बातचीत का सबसे अहम विषय है।
लेकिन यही दोस्तियां कब खतरनाक मोड़ ले लेती हैं, इस बारे में कोई नहीं सोचता। न बच्चे, न माता-पिता।
दिल्ली मर्डर जैसे मामले के बाद सभी पेरेंट्स के लिए समझना जरूरी है कि टीनएज रिलेशनशिप इतनी घातक कब और क्यों हो जाती है।
खबर में आगे बढ़ने से पहले इस पोल के जरिए अपनी राय बताएं
रिलेशनशिप में हर तीसरी नाबालिग लड़की से मारपीट या गाली-गलौज
अमेरिका के जस्टिस डिपार्टमेंट की एक रिपोर्ट के मुताबिक, हर तीन में से एक नाबालिग लड़की को रिलेशनशिप में मारपीट, गाली-गलौज या इमोशनल टॉर्चर और ब्लैकमेल होना पड़ता है।
इसके अलावा कई टीनएज लड़कियां ऐसी हैं, जिन्हें धमकी, अपमान, भद्दे मैसेज, अकेलापन और लगातार पीछा करने जैसी चीजेें भी सहनी पड़ती हैं।
लड़की के रिश्ते से बाहर निकलने पर बदला लेने की कोशिश करते हैं लड़के
बीना शर्मा कहती हैं कि ऐसी रिलेशनशिप में लड़के कई बार लड़की को फोन दे देते हैं और उससे देर रात तक बात करते रहते हैं।
माता-पिता को भी उनके रिश्ते के बारे में कोई भनक तक नहीं होती। बीना बताती हैं कि मार डालने या एसिड फेंकने के अलावा कई बार ऐसे केस हमारे सामने आए हैं, जब लड़की को किसी बहाने से मिलने के लिए एकांत में बुलाया जाता है। वहां लड़के के अलावा उसके दोस्त भी मौजूद होते हैं और फिर सब मिलकर गैंगरेप को अंजाम देते हैं।
यह तब ज्यादा होता है, जब लड़की रिश्ते से बाहर निकलने या किसी और के करीब होने लगती है और लड़के को लड़की से बदला लेना होता है।
तब लड़का सोचता है, ‘अगर तू मेरी नहीं हुई तो मैं तुझे किसी और की भी नहीं होने दूंगा।’ लड़के के सिर पर खून सवार हो जाता है।
फिल्में, वेब सीरीज, आसपास का माहौल और रोज की घटनाएं युवाओं के अंदर क्रूरता भर रही है। कई बार घर के कलहपूर्ण माहौल की वजह से लड़के और लड़कियों के स्वभाव में आक्रामकता तेजी से बढ़ती है।
रिश्ते में किसी तीसरे की वजह से मारपीट, झगड़े अक्सर देखने को मिलते हैं। स्कूल और कॉलेज भी इससे अछूते नहीं हैं।
यूरोप-अमेरिका में लड़की या लड़के के पार्टनर को घरों में आने-जाने की छूट 
रिलेशनशिप काउंसलर गीतांजलि शर्मा कहती हैं कि हमारे यहां का समाज बहुत ढंका-छिपा है। माता-पिता बच्चे से टीनएज रिलेशनशिप के अच्छे और बुरे पहलुओं पर बात नहीं करते।
आज भी बच्चों से सेक्स पर बात करते हुए पेरेंट्स झिझकते हैं। हर चीजें ढंकी-छिपी होकर सामने आती हैं, जिससे कई बार मामला हाथ से निकल जाता है।
यूरोप-अमेरिका में समाज इतना खुला है कि माता-पिता बढ़ते बच्चों से उनके फ्रेंड्स और स्पेशल फ्रेंड के बारे में बात करते हैं। वहां लड़के और लड़की के बीच दोस्ती को सहज माना जाता है।
एक रिश्ते से दूसरे रिश्ते में जाने से पहले कुछ समय के लिए लें ब्रेक
जर्नल पीडियाट्रिक्स में छपी एक रिपोर्ट के मुताबिक, जहरीले और बेकाबू हो चुके रिश्ते की वजह से टीनएजर्स को ड्रग्स इस्तेमाल करने की लत के साथ-साथ मानसिक और शारीरिक स्वास्थ्य समस्याएं हो सकती हैं, जो उनकी जिंदगी खराब कर सकती हैं।
स्टडी के लेखक और ऑस्ट्रिया में ‘यूनिवर्सिटी ऑफ क्लैगनफर्ट’ में साइकोलॉजी के रिसर्चर एंटोनियो पियोलॉन्टी ने इसके लिए 2004 से 2022 के बीच पब्लिश 38 स्टडी का अध्ययन किया।
एंटोनियो के मुताबिक अगर कोई नाबालिग एक रिश्ते से दूसरे रिश्ते में जाता है तो हो सकता है फिर से वही हालात पैदा हो जाएं, जैसे पहले थे।
ऐसे में कोशिश करनी चाहिए कि नया रिश्ता शुरू करने से पहले कुछ समय के लिए ठहरें, सोचें और तभी नई शुरुआत करें।
स्टडी के मुताबिक लड़के या लड़कियां खराब रोमांटिक रिलेशनशिप से बाहर आने के बावजूद गलतियां दोहराते हैं और नए रिश्ते में भी वही परेशानियां झेलते हैं। नतीजतन रिश्ते हिंसक हो जाते हैं, जिससे वे असुरक्षित यौन संबंधों, नशा करने की लत और अवसाद में डूबते हैं।
20 फीसदी टीनएज लड़कियों से हुई मारपीट, हर 10 में से 1 का रेप भी
सेंटर फॉर डिजीज कंट्रोल एंड प्रिवेंशन की 2021 में आई एक रिपोर्ट के मुताबिक करीब 20 फीसदी टीनएज लड़कियों ने बताया कि उन्हें हिंसक सेक्शुअल बिहेवियर का सामना करना पड़ा। हर 10 में से 1 लड़की से रेप भी हुआ।
टीनएज के हिंसक रिलेशनशिप पर हुए एक अध्ययन के अनुसार 20 फीसदी लड़कियों से उनके पार्टनर मारपीट करते हैं, वहीं भावनात्मक चोट पहुंचाना आम बात है। यह आंकड़ा करीब 88 फीसदी है, जिसमें गाली-गलौज, भला-बुरा कहना, बात-बात पर तंज कसना और खिंचाई करना जैसी बातें शामिल हैं।
सेंटर फॉर डिजीज कंट्रोल के अनुसार अमेरिका में हर 10 हाईस्कूल स्टूडेंट्स में एक नाबालिग से मारपीट हुई। वहीं, हर तीन टीनएज लड़कियों के साथ फिजिकल, इमोशनल वॉयलेंस और गाली-गलौज हुई।
समैरिटन बिहेवियरल हेल्थ में काउंसलर डॉ. बेथ कॉलिंस कहते हैं कि टीनएज रिलेशनशिप में पार्टनर लड़के या लड़की की क्लास या उससे एक ग्रेड से ज्यादा ऊपर का नहीं होना चाहिए।
दोनों के परिवार आपस में मिलते हों। दोनों के बीच की रिलेशनशिप के बारे में उनके फ्रेंड्स को भी पता हो। इससे रिश्ता हिंसक मोड़ लेने से बचता है।
कल रात तुम कहां थी… तुम्हारा फोन बिजी क्यों था, ऐसी पूछताछ होने लगे तो समझिए खतरा
डॉ. कॉलिंस कहते हैं कि जब लड़की की पढ़ाई-लिखाई में गिरावट आए और उसके नंबर कम आने लगें तो समझिए कि लड़की अब्यूजिव रिलेशनशिप में है। उसका पार्टनर लगातार उसके आने-जाने पर नजर रखेगा और बिना वजह जलन करेगा।
वह हमेशा जानना चाहेगा कि उसकी गर्लफ्रेंड कहां है और बार-बार गुस्सा दिखाने की कोशिश करेगा। वह पूछेगा कि कल रात तुम कहां थी… तुमने मेरे फोन का जवाब क्यों नहीं दिया… वह उसे ऐसे कंट्रोल करेगा। उस पर हावी होने की कोशिश करेगा। जबकि लड़की अपने पार्टनर से बात नहीं करना चाहेगी।
‘मैं तुम्हारे बिना जिंदा नहीं रह सकता…’ जैसी बातें बोले तो भी हो जाएं अलर्ट
कॉलिंस के मुताबिक दोनों के रिश्तों और बर्ताव में बदलाव देखने को मिलेगा। दोनों अपने परिवार और दोस्तों से दूर ज्यादा से ज्यादा वक्त साथ-साथ बिताने लगेंगे। लड़का कहेगा- मैं तुम्हारे बिना जिंदा नहीं रह सकता। वह कुछ ऐसी धमकी भी देगा कि वह रिश्ते को बचाने के लिए कुछ भी कर सकता है।
ऐसे लड़के दिखावा करेंगे कि वे लड़की की इच्छा, गरिमा और उसके मूल्यों का सम्मान करते हैं। वे लड़की से अपने नियम तोड़ने को कहेंगे। वे लड़की की सोच का मजाक उड़ाएंगे और उसे बार-बार उन सभी बातों के लिए मजबूर करेंगे जिन्हें लड़की नकारती है। अगर लड़की को लड़के की डिमांड और गुस्सा नाजायज लगे तो उसे अलर्ट होने की जरूरत है।
टीनएज में आते हैं हार्मोन के तूफान
टीनएज में हॉर्मोनल बदलाव आते हैं, जिससे उनमें यौन आकर्षण और प्यार में पड़ने को लेकर जबरदस्त भावनाएं उमड़ती हैं।
लड़कों में टेस्टोस्टेरॉन और लड़कियों में एस्ट्रोजन हार्मोन सेक्शुअल जरूरत पैदा करते हैं, जबकि ऑक्सीटोसिन और वैसोप्रेसिन हार्मोन लगाव और रिश्ते को मजबूत बनाता है।
किशोरावस्था के दौरान ये हार्मोन शरीर में तेजी से घूमते हैं। लड़कियों में छह गुना ज्यादा एस्ट्रोजन तो लड़कों में 20 गुना ज्यादा टेस्टोस्टेरॉन रिलीज होता है।
प्यार के दौरान तर्क करने वाला ब्रेन रहता है निष्क्रिय
लंदन में यूनिवर्सिटी कॉलेज के ब्रेन साइंटिस्ट ने टीनएज डेटिंग के दौरान ब्रेन में होने वाले बदलाव को लेकर अध्ययन किया। इसमें पाया गया कि डेटिंग के समय लड़के या लड़की के दिमाग के चार अलग-अलग हिस्से एक्टिव हो जाते हैं।
हालांकि इस उम्र के लड़के-लड़कियों में हर चीज में वजह तलाशने वाला दिमाग का हिस्सा यानी प्रिफ्रंटल कॉर्टेक्स एक्टिव नहीं रहता।
यह करीब 20-22 की उम्र के बाद ही एक्टिव होता है। जब कम उम्र में हम प्यार में पड़ते हैं तो हमारा दिमाग तार्किक ब्रेन का इस्तेमाल नहीं करता और न ही भावनाओं पर काबू रखता है।
प्यार या आकर्षण के दौरान सोच से ज्यादा भावनाएं व्यक्ति पर हावी रहती हैं। वैज्ञानिकों का मानना है, इश्क का नशा कोकीन के नशे के बराबर होता है, जिसमें कुछ और नहीं सूझता।
इस दौरान ब्रेन में रिलीज होने वाले हार्मोन डोपामाइन (खुशी देने वाला), नॉरपाइनएफ्रिन (तेजी से प्रतिक्रिया देना), सेरोटोनिन (मूड) मिलकर व्यक्ति को प्यार में डुबो देते हैं।
कम उम्र की चाहत में चुनौतियां
कई बार कम उम्र में रिलेशनशिप का बुरा असर पड़ता है। 2008 में मलफोर्ड और गियार्डनों की एक रिसर्च के मुताबिक, कई बार टीनएजर्स को रोमांटिक रिलेशनशिप के दौरान अनचाही सेक्शुअल एक्टिविटी, हिंसक बर्ताव, गाली-गलौज और मारपीट तक झेलनी पड़ती है।
यह बर्ताव लड़कियों के मुकाबले लड़कों में ज्यादा देखा जाता है। इसमें पार्टनर का बात-बात पर अपमान करना, धमकाना और खिंचाई करना जैसी चीजें शामिल होती हैं।
इन दिनों ये सब चीजें ऑनलाइन हो रही हैं। पार्टनर की प्राइवेट फोटोज, वीडियो और जानकारी सोशल मीडिया पर शेयर कर दी जाती हैं। यहां तक कि लड़के या लड़कियों में पार्टनर पर हक जताने का पजेसिव बर्ताव देखने को भी मिलता है।
अब एक नजर किशोर प्रेम और उसकी जटिलताओं को लेकर दिल्ली हाईकोर्ट की एक अहम टिप्पणी से होकर गुजरते हैं।
जब हाईकोर्ट ने कहा- टीनएज लव को अदालतों से काबू नहीं कर सकते
हाल ही में दिल्ली हाईकोर्ट ने पॉक्सो के एक मामले में एक युवक को दो महीने की जमानत देते हुए कहा कि किशोर मनोविज्ञान और किशोर प्रेम को अदालतों द्वारा नियंत्रित नहीं किया जा सकता और जजों को ऐसे मामलों में जमानत याचिकाओं का निपटारा करते समय सावधानी बरतनी होगी।
जस्टिस स्वर्ण कांता शर्मा ने कहा कि कानून की नजर में भले ही नाबालिग की सहमति की कोई अहमियत नहीं है, लेकिन अदालत को किशोर जोड़ों के मामलों में ‘एक दूजे के साथ जीवन जीने की चाहत’ को भी ध्यान में रखना होगा और उनसे 'अपराधियों की तरह नहीं निपटा जाना चाहिए।
अदालत ने मौजूदा मामले में इस बात का संज्ञान लिया कि पीड़ित और आरोपी की उम्र घटना के वक्त क्रमशः 16 और 19 वर्ष की थी और अब वे इसी महीने के अंत में शादी कर रहे हैं। अदालत ने युवक को दो महीने के लिए जमानत पर रिहा करने का निर्देश दिया।
वहीं, दिल्ली हाईकोर्ट ने एक और मामले में यह भी कहा है कि सहमति के बिना इंटरनेट मीडिया पर आपत्तिजनक तस्वीरें-वीडियो पोस्ट करना अपराध है और इस क्राइम के बारे में किशोरों को एजुकेट किया जाना चाहिए।
कोर्ट ने कहा- अदालत के समक्ष बड़े पैमाने पर यौन उत्पीड़न के ऐसे मामले आते हैं, जिसमें आरोप लगाया जाता है कि आपत्तिजनक फोटो और वीडियो सोशल मीडिया पर पोस्ट करने की धमकी देकर यौन शोषण किया गया।
कुल मिलाकर, हर माता-पिता को बड़े हो रहे बच्चों को सेक्स एजुकेशन जरूर देना चाहिए और साथ ही उनसे दोस्ताना बर्ताव करना चाहिए, ताकि वो आपसे कोई भी बात न छिपाएं और समस्या होने पर आपको बता सकें।